Rannsóknarskipið Árni Friðriksson er nú ásamt fjórum öðrum skipum í árlegum fjölþjóðlegum leiðangri til að rannsaka uppsjávarvistkerfi. Eitt meginmarkmiðið er að meta magn og útbreiðslu makríls, kolmunna og norsk-íslenskrar síldar. Í gær sáu leiðangursmenn íslenska sumargotssíld og makríls hefur einnig orðið vart.
Makrílveiðar hafa ekki gengið nógu vel í íslensku fiskveiðilögsögunni svo skipin hafa verið að veiðum í Síldarsmugunni langt austnorðuraustur af landinu. Vonir eru bundnar við að makríllinn finnst nær Íslandsströndum. Niðurstöður úr leiðangri Árna Friðrikssonar verða þó ekki birtar fyrr en í lok ágúst en eitthvað hefur fundist, segir Anna Heiða Ólafsdóttir fiskifræðingur á uppsjávarsviði Hafrannsóknastofnunar:
Við höfum séð fisk, bæði makríl og síld. Þannig að það er einhver fiskur eftir í sjónum.
Segir Anna Heiða stödd um borð í Árna langt suður af Hornafirði. Leiðangurinn gengur mjög vel enda hefur verið gott veður nema í gær. Skipin fimm að Árna meðtöldum fara yfir 2,8 milljónir ferkílómetra í Norður-Atlantshafi.
Leiðangurinn í heild mun gefa nokkuð góða mynd af því hvar makríllinn er, hvar hann er ekki og hver þéttleikinn er. Og við höfum líka séð svolítið af síld bæði norsk-íslensku vorgotssíldinni, hún hefur verið fyrir norðan og svo fyrir austan landið. Og svo núna erum við að byrja hérna fyrir sunnan og bara núna í morgun þá vorum við að fá íslenska sumargotssíld þ.a. það er síld. Og kannski það sem kom mest á óvart í leiðangrinum er það að við vorum að fá loðnu. Við fengum bara fullorðna stóra fína loðnu í þremur togum fyrir norðan landið. Það kemur mikið á óvart og er ekki venjulegt í þessum leiðangri. Þannig að það verður mjög spennandi að sjá hvað gerist á næstu loðnuvertíð.